MTC บวก 3.6% โบรกฯเชียร์ “ซื้อ” ชูเป้า 63 บ. คาดกำไรไตรมาส 2/62 โต 14% สู่ระดับ 1 พันลบ.
MTC บวก 3.6% โบรกฯเชียร์ "ซื้อ" ชูเป้า 63 บ. คาดกำไรไตรมาส 2/62 โต 14% สู่ระดับ 1 พันลบ. โดย ณ เวลา 15.11 น. ราคาอยู่ที่ระดับ 57 บาท บวก 2 บาท หรือ 3.64% สูงสุดที่ระดับ 57.50 บาท ต่ำสุดที่ระดับ 54 บาท ด้วยมูลค่าการซื้อขาย 403.07 ล้านบาท
18 ก.ค. 2562

ผู้สื่อข่าวรายงานว่า ราคาหุ้น บริษัท เมืองไทย แคปปิตอล จำกัด (มหาชน) หรือ MTC ณ เวลา 15.11 น. อยู่ที่ระดับ 57 บาท บวก 2 บาท หรือ 3.64% สูงสุดที่ระดับ 57.50 บาท ต่ำสุดที่ระดับ 54 บาท ด้วยมูลค่าการซื้อขาย 403.07 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (15 ก.ค.62) แนะนำ “ซื้อ” MTC ราคาเป้าหมาย 63 บาท/หุ้น โดยประมาณการกำไรสุทธิไตรมาส 2/62 เท่ากับ 1.04 พันล้านบาท (เพิ่มขึ้น 14% จากช่วงเดียวกันเมื่อปีก่อน, เพิ่มขึ้น 4% จากไตรมาสก่อน) เนื่องจากการขยายสาขา (เพิ่มขึ้น 295 แห่งในไตรมาส 2/62) ณ สิ้นมิ.ย.62 มีสาขารวม 3,739 สาขา โดยมีเป้าหมายสิ้นปีนี้ที่ 3,900 สาขา
โดยสินเชื่อขยายตัวแกร่ง สเปรดทรงตัว สินเชื่อไตรมาส 2/62 เติบโต เพิ่มขึ้น 32% จากช่วงเดียวกันเมื่อปีก่อน, เพิ่มขึ้น 8% จากไตรมาสก่อน แต่ค่าใช้จ่ายดำเนินงานเพิ่มขึ้น ทั้งจากต้นทุนการเงินสูงขึ้นและตั้งสำรองผลตอบแทนพนักงานตามกฎหมายใหม่ อย่างไรก็ดี คาดว่าบริษัทบริหาร Yield ได้ดีทำให้สเปรดไตรมาส 2/62 จะทรงตัวจากไตรมาสก่อน
ขณะที่คาด NPL ratio ทรงตัวต่ำที่ 1.1% และมี Coverage ratio สูงที่ 250%
ทั้งนี้ จะเริ่มปล่อยสินเชื่อเช่าซื้อรถจักรยานยนต์ตั้งแต่ไตรมาส 3/62 โดยใช้ฐานลูกค้าที่มีอยู่ ซึ่งเราเชื่อว่าจะสามารถทำได้ดี และช่วยให้สินเชื่อเติบโตสูงได้ต่อเนื่อง เพราะสินเชื่อเช่าซื้อรถจักรยานยนต์มีมูลค่า 5-6 หมื่นบาท/สัญญา สูงกว่าสินเชื่อจำนำเฉลี่ยที่ 1.5 หมื่นบาท/สัญญา แต่เรายังไม่ได้สะท้อนเรื่องนี้ไว้ในประมาณการ
อย่างไรก็ดี คงคำแนะนำ “ซื้อ” ให้ราคาพื้นฐาน 63 บาท เทียบเท่ากับ P/BV ปีนี้ที่ 8 เท่า (PEG ปี 61-62-63 เท่ากับ 0.7 เท่า)